Priama akcia; PO Box 16; 840 08 Bratislava 48; web: www.priamaakcia.sk, email: pa-map@safe-mail.net

Reakcia na osočovanie a dezinformácie zo strany 
predsedu OZ Biele kamene Jozefa Gajdoša

Radi by sme reagovali na článok „Biele kamene nie?“, ktorý vyšiel v Sninských novinách 4. júla 2005, a ktorého autorom je predseda OZ Biele kamene Jozef Gajdoš. Niežeby by bol podnetným pre nejakú hlbšiu diskusiu, ale osočovanie a hrubá neznalosť problematiky si jednoducho vyžadujú našu reakciu.

Pán Gajdoš sa hneď v úvode rozhodol, že na čitateľov vytiahne strašiaka – slovíčko „anarchizmus“ a tým skompromituje aktivity ekologických a sociálnych aktivistov, ktorí si dovolili ozvať sa proti projektu Biele kamene. Radi by sme teda tieto tvrdenia dali na pravú mieru. 
	Áno, Priama akcia je anarchistickou organizáciou a nie je dôvod, aby sme to tajili či zapierali. Žiaľ, pojem anarchizmus je vďaka senzácie chtivým médiám spájaný s vandalizmom, chaosom či nemorálnosťou. Toto chápanie je samozrejme scestné, prízemné a dovolíme si tvrdiť, že veľmi primitívne. Ľudia, ktorí čítali náš leták alebo nás navštívili na infostánkoch sa určite nestretli so žiadnym vandalizmom a chaosom a pokiaľ vieme, a vieme to celkom určite lepšie ako pán Gajdoš, počas existencie Priamej akcie sme nikoho k takýmto činnostiam ani nevyzývali. A ani sme neorganizovali nič, čo by sa čo i len vzdialene ponášalo na nejaké šarvátky či bitky. Násilie totiž nie je ani našim cieľom, ani spôsobom práce. Ak niekto pojmy násilník a anarchista používa ako synonymá, domnievame sa, že mu nejde o nič iné, ako o strašenie ľudí a cielené očierňovanie. 	
	Anarchizmus nie je neporiadok. Anarchizmus je filozoficko-politickým smerom, ktorý presadzuje alternatívny spôsob organizácie spoločnosti. Zdôrazňujeme – ORGANIZÁCIE, nejde teda o žiadny chaos! Takéto spoločenské usporiadanie vychádza z presvedčenia o rovnosti všetkých ľudí a ich práve rozhodovať o veciach, ktoré sa týkajú ich životov - o ich práci, meste či dedine, výchove a vzdelávaní a pod.
Netušíme na základe čoho prišiel pán Gajdoš k záveru, že anarchizmus prináša absenciu hodnôt. Práve naopak, snažíme sa poukazovať na to, že hodnoty, ktoré nás učia v školách, o ktorých sa píše v knihách a ktoré tak často spomínajú politici ako je pán Gajdoš, sa stávajú len prázdnymi slovami. Nie preto, že by nebolo možné podľa nich žiť. Skôr preto, že tak cenné hodnoty, akými sú vzájomná pomoc, solidarita a priateľstvo sa len ťažko napĺňajú v systéme, ktorý je postavený na honbe za osobným prospechom a na moci jedného človeka nad druhým (či presnejšie, moci nad veľkým počtom ľudí). Taký notoricky známi príklad - koľkokrát nám v školách hovorili o dôležitosti mieru, v koľkých uznávaných knihách sa píše o hrôzach vojny, no napriek tomu si politici vždy nájdu dôvod, prečo práve „táto“ vojna je iná a potrebná.
Uvedomujeme si, že pojem anarchizmus je pre mnohých ľudí neznámy a vyvoláva skôr negatívne pocity. Napriek tomu nás prekvapilo, že tak svetaskúsený muž (ako o sebe tvrdí pán Gajdoš), ktorý sa tak obetuje pre svojich spoluobčanov a chce pre nich len to najlepšie, si nedokáže nájsť tieto informácie o anarchizme sám a musíme mu ich takýmto spôsobom sprostredkovať. Pritom to nie je nič namáhavé, v každej lepšej encyklopédii či slovníku (filozofickom, sociologickom či politologickom) a o internete už ani nehovoriac, sa určite môže dočítať viac, než nám predviedol vo svojom článku. 	
Tiež by sa bol dočítal, že anarchizmus má svoje vyše 150 ročné filozoficko-politické korene a históriu praktickej činnosti. Vo svete je súčasťou akademického diskurzu, tvorí základ vedeckého skúmania v dielach z oblasti histórie, politológie, sociológie či antropológie a predstavuje smer, ku ktorému sa hlásili alebo hlásia osobnosti ako napríklad významný ruský vedec Peter Kropotkin, feministická aktivistka Emma Goldman, umelci ako Karel Čapek a S. K. Neumann, či v súčasnosti napríklad významný lingvista a politický kritik Noam Chomsky a sociálny ekológ Murray Bookchin. A o týchto ľuďoch by už snáď netvrdil, že sa v maskách chystajú nastoliť chaos na východnom Slovensku. Alebo áno?	
Dúfame, že našu organizáciu budú ľudia posudzovať podľa našich skutkov a nie podľa katastrofických vízií pána Gajdoša, ktorý je pravdepodobne kvôli vlastným skúsenostiam presvedčený, že jeho spoluobčania sa ani vo vlastných rodinách nevedia dohodnúť. My si naopak myslíme, že sa ľudia dohodnúť vedia, hlavne keď ide o ich vlastné prostredie a kvalitu života. Preto je našim cieľom v kampani Biele kameNIE! ukázať obyvateľom dotknutých oblastí aj negatíva plánovaného projektu a povzbudiť ich k vyjadreniu vlastných názorov. Alebo je sloboda prejavu stále len prázdnym slovom? 	
Ak by mal niekto z čitateľov SN záujem o PRESNÉ informácie o Priamej akcii, našej činnosti či o anarchizme ako takom, môže ich nájsť na našej webstránke www.priamaakcia.sk alebo nás kontaktovať na pa-map@safe-mail.net. Radi odpovieme na akékoľvek otázky.

Juraj Turriz,
člen Priamej akcie – slovenskej sekcie odborárskej konfederácie 
Medzinárodnej asociácie pracujúcich (PA-MAP)